ทองร่วง55.7 ดอลล์
สัญญาทองคำตลาดนิวยอร์กปิดร่วงลงกว่า 55 ดอลลาร์หลังตลาดหุ้นพุ่งกระตุ้นนักลงทุนขายทอง
8 ก.ย. 2554

สัญญาทองคำตลาดนิวยอร์กปิดร่วงลงกว่า 55 ดอลลาร์หลังตลาดหุ้นพุ่งกระตุ้นนักลงทุนขายทอง
สัญญาทองคำตลาด COMEX (Commodity Exchange) ส่งมอบเดือนธ.ค.ดิ่งลง 55.7 ดอลลาร์ หรือ 3% ปิดที่ 1,817.6 ดอลลาร์/ออนซ์ ซึ่งเป็นการปรับตัวลงในวันเดียวที่รุนแรงที่สุดนับรอบ 2 สัปดาห์ โดยระหว่างวัน สัญญาทองคำเดือนธ.ค.เคลื่อนตัวในช่วง 1,793.80-1,883.20 ดอลลาร์
นักวิเคราะห์ในตลาดทองคำนิวยอร์ก ระบุว่า ตลาดหุ้นทั่วโลก รวมถึงตลาดหุ้นเอเชีย ยุโรป และสหรัฐ ดีดตัวขึ้นอย่างแข็งแกร่ง ซึ่งทำให้นักลงทุนลดความต้องการถือครองทองคำซึ่งเป็นสินทรัพย์ที่ปลอดภัย
ตลาดหุ้นนิวยอร์กและตลาดหุ้นในยุโรปทะยานขึ้นขานรับข่าวที่ว่าศาลรัฐธรรมนูญของเยอรมนีมีคำสั่งยกฟ้องรัฐบาลเยอรมนีในข้อหาจ่ายเงินสมทบมาตรการช่วยเหลือทางการเงินแก่ประเทศต่างๆในยูโรโซน